
DISSERTATIO  MEDICA 


INAUGURARIS 


DE  \ 

PNEUMONIA. 


Auctore  R.  Moorhead. 


PROFANDA. 

P neumonia,  sive  propter  aggressionis  frequen¬ 
tiam,  momentumve  partium,  quae  sint  affectae, 
aut  propter  quosdam  maxime  lethalium  morbo¬ 
rum,  quibus  corpus  humanum  est  obnoxium,  in¬ 
ductos,  aestimanda  est  morbus  magni  ponderis. 
Fabrica  pulmonum  delicata,  atque  integra  eorum 
actio  tam  necessaria  ad  continuationem  vitae, 
monstrant  esse  morbum,  ubi  quamprimum  reme- 

dium  adhibere  debeat ;  ubique  tale,  quibusdam 
occasionibus,  est  perseverandum,  usque  ad  ampli¬ 
tudinem  iis  vix  credendam,  qui  experientiam  prac- 
ticam  talibus  in  casibus  non  habuere.  Igitur  sin¬ 
gularem  attentionem  medici,  optime  meretur,  quo¬ 
niam  mutabilitate  nostri  climatis,  morbus  est,  qui 
adeo  frequenter  sub  sua  cura  cadet. 

Distinctionem  auctores  nonnulli  fecere  inter 
inflammationem,  quae  parenchyma  pulmonum  af- 
ficit,  eamque  afficientem  membranam  quae  iis  cir¬ 
cumdatur  ;  attamen  nullum  bonum  practicum  ad¬ 
ducunt  tales  distinctiones ;  hac  de  causa,  de  in¬ 
flammatione  quae  viscera  thoracis  afficit,  sub  no¬ 
mine  commune  Pneumoniae,  de  qua  celeberrimus 
Cullenus,  definitionem  sequentem  dat,  “  Py- 
rexia ;  dolor  in  aliqua  thoracis  parte ;  respiratio 
difficilis ;  tussis,”  aliquid  dicam. 


HISTORIA  MORBI. 

Quibusdam  temporibus  anni  prae  caeteris,  inva¬ 
lescere  solet  hic  morbus ;  nempe,  hyeme  et  verno, 
qui  aetate  florente,  atque  plethorico  habitu,  prae 

omnibus,  huic  morbo  obnoxii  sunt,  et  impetum 
semel  morbi  passi  fuerunt,  ad  ejus  reditum  procli¬ 
viores  existunt. 

Plerumque  languor,  lassitudo,  atque  frigoris 
sensus,  praecedunt.  Quibus  succedit  sitis,  caloris¬ 
que  universo  corpore  sensus ;  pulsus  validus,  ple¬ 
nus,  durusque  micat ;  dolor  plerumque  obtusus, 
diversis  thoracis  partibus,  quinetiam  frequenter 
parte  circumscripta,  sentitur ;  atque  inspiratione 
plena  multum  augetur.  Febrili  actione  jam  in¬ 
cepta,  dolor  fere  est  fixus  in  quodam  thoracis  lo¬ 
co,  vel  latere,  ubi  posterius,  apud  costam  septi¬ 
mam  habitat ;  interdum  vero  ad  claviculam,  us¬ 
que  aut  scapulam  tendens.  llespiratio  evadit 
gravior,  praesertim  si  in  latere  affecto  decumbit 
aeger  ;  tussis  nunquam  abest,  et  vehementer  dolo¬ 
rem  urget ;  ab  initio  sputi  fere  expers,  sed  in 
morbi  cursu  humidum  evadit,  quod  ejectum  in 
plurimis  exemplis  multum  differt ;  colore  albido 
vel  subflavido,  haud  raro  sanguine  spumoso  flo¬ 
rente  tinctum,  et  spissitudine  incerta ;  observa¬ 
tum  est,  ut  effusio  sanguinis  lenis  fere,  ad  signa 
urgentia  mitiganda  tendit.  Si  non  sint  subleva¬ 
ta  haec  symptomata  remediis  opportune  applicatis. 

febris  gravior  urget ;  alvus  astricta,  urina  parca 
ac  rubra,  cutis  et  fauces  aridae,  cum  siti  inexple¬ 
bili  inveniuntur.  Vultus  ferox,  oculi  suffusi, 
anima  foetida,  atque  delirium,  superveniunt.  Hic 
status  non  longo  tempore  manet ;  respiratio  ma¬ 
gis  difficilis  evadit,  cum  orthopnoea ;  pulsus  ac¬ 
celeratus  et  imbecillis  fit ;  facies  collapsa  est  at¬ 
que  livido  colore,  ut  etiam  labia  oculi  hebescunt, 
sudores  frigidi  et  viscidi  oriuntur,  frigida  fiunt 
extrema,  et  aeger  infelix  mortalitem  explet. 


MORBI  FINES. 

Huic  morbo  sunt  terminationes,  quae  phleg- 
masiarum  ordinem  fere  comitantur :  nempe,  re¬ 
solutio  aut  suppuratio;  his  quoque  a  nonnullis 
dictum  est  accidere  gangraena.  Effusio  sibimet 
propria  terminatio  est.  De  singulis  horum  finibus 
pauca  in  ordine  disseram. 

Resolutio , — quae  semper  in  majori  morborum 
numero  exoptanda  est,  plerumque  in  hoc,  aptis 
remediis  tempestive  adhibitis,  citius  vel  ocius,  an- 

te  diem  septimum  contingere  solet.  Hunc  even¬ 
tum  doloris  remissio,  tussis  facilior,  magisque  li¬ 
bera  respiratio,  cutis  sudore  leni  obducta,  et  per 
omnes  partes  aequaliter  diffuso,  atque  fluxus  uri¬ 
nae  auctus,  multum  sedimenti  deponens,  accidisse 
denotant ;  saepe  sanguinis  cursus  ex  naribus,  cum 
biliosa  diarrhoea,  morbi  finem  adesse  monstrant. 
Sin  autem  aeger  libere  ac  copiose  materiam  mu¬ 
cosam  albidam,  vel  subflavam,  aut  sanguine  tinc¬ 
tam  expuat,  et  omnia  signa  jam  enumerata  mi¬ 
tiora  fiunt,  certiores  nos  reddunt  morbum  decede¬ 
re  incepisse. 

>  .  ,  ;  I  -w  v  •  1  fi  <  *  -  i  »  .  .L  .  \  4 

Suppuratio. — Nos  dant  rationes  hunc  even¬ 
tum  metuere,  si  ultra  decimum  diem  maxime 
saeviunt  inflammationis  symptomata,  quamvis  do¬ 
loris  remissio  sit.  Tamen  spirandi  difficultas  au¬ 
getur,  sputum  eodem  tempore  supprimitur  ;  hor¬ 
rores  ac  rigores  aegrum  moleste  habent ;  pondus 
sensitur  in  loco,  ubi  dolor  ante  erat ;  et  crebrius 
vexat  respiratio,  ni  homo  in  latere  affecto  recum¬ 
bat.  Pus,  vomica  dirupta  in  cellulas  aereas  ef¬ 
fusum  sit,  atque  aegri  suffocationem  inducat ;  vel 
tussi  ejectum  laesionem  pulmonis  ostendit ;  quod 

denique  in  phthisin  desinat ;  aut  in  cavum  thora¬ 
cis  irrumpens,  empyema  gignat. 

Gangraena . — Hic  morbus  in  gangraenam  abi¬ 
re  rarissime  accidit :  sed  si  ad  hunc  fidem  tendit, 
et  vis  inflammationis  magna  fuit,  aut  a  principio 
neglecta,  vel  remediis  minime  idoneis,  aucta; 
manifesta  erit,  si  dolor  subito  quiescat ;  vultum 
pallidum  collapsumque  exhibens,  anxietatis  sin¬ 
gularem  aspectum,  (tam  insigniter  descriptum  ab 
Hippocrate):  Vel  si  anima  male  oleat ;  sputum 
nigrescat  foetidumque,  sudores  frigidi  circa  corpus 
erumpentes,  extremitates  frigeant,  pulsus  omni¬ 
no  parvus  debilis  et  inaequalis  fiat,  delirium,  sin¬ 
gultusque  succedant,  morbo  finem  brevi  imposi¬ 
tura  sunt. 

Effusio . — Maxime  communis  terminatio  est 
Pneumoniae  ubi  in  mortem  desinit,  et  praecipue 
timenda,  si  morbi  duratione,  vires  aegri  admodum 
fractae  sint ;  haud  infrequenter  lethalem  inducet 
suffocationem ;  hoc  accidit  ubi  serum,  aut  sanguis 
vasis  ruptis,  in  substantiam  spongiosam,  vel  in  ve¬ 
siculas  pulmonum,  infunditur  ;  quo  fit  ut  pariter 

impediuntur  respiratio  ac  sanguinis  transmissio ; 
infaustam  terminationem  in  effusione  insigniunt, 
dyspnoea  magna,  facies  livida  atque  tumida,  oculi 
suffusi,  sputum  subito  suppressum,  pulsus  debilis 
ac  intermittens ;  cum  obscuro  fluctuationis  in 
thorace  sensu, 

i 

DIAGNOSIS. 

Morbi,  qui  maximam  similitudinem  huic  mor¬ 
bo  habent,  sunt  Catarrhus,  Peripneumonia  no¬ 
tha,  Pleurodynia,  et  Hepatitis, 

Catarrhum  simplicem  ab  lioc  morbo  discrimi¬ 
nare  facillimum  est,  quia  pondus  frontis,  lacryma- 
tio,  coryza,  cum  faucibus  aliquando  raucis,  no¬ 
tant  :  sin  autem,  ad  pulmones  tendet  usque,  quod 
insignitur  tussi  sicca,  respiratione  difficili,  atque 
pectoris  dolore,  sub  plena  inspiratione  aucto,  vix 
distingui  potest,  nec  ullius  momenti  est,  quia 
propria  remedia  utrisque  aequaliter  respondent. 


Peripneumonia  notha — est  varietas  verae  Pn  eu- 

moniae,  et  plerumque  illos  provectiori  aetate,  et 
quorum  vires  intemperantia  fractae  sunt,  aggre¬ 
ditur.  Insignitur  facie  livida,  respiratione  ad¬ 
modum  difficile,  et  mitiore  dolore  in  pectore.  At¬ 
tamen  admittendum  est  haud  raro  his  morbis  es¬ 
se  talem  similitudinem  ut  distingui  nequeant  ac¬ 
curate,  certeque. 

Pleurodynia , — id  est,  musculi  thoracis  Rheu¬ 
matismo  affecti,  confundi  posset  cum  Pneumonia ; 
autem  in  pleurodynia,  dolor  multum  augetur  si¬ 
tus  corporis  mutatione,  et  pars  affecta,  manu 
pressa,  dolet ;  interdum  haec  rubescit,  et  haud  in- 
frequenter  cum  articulis  alternat;  sed  dolor  est 
sub  plena  inspiratione  minime  aucta,  unde  a 
Pneumonia  facile  dignosci  potest. 

Hepatitis. — Ah  jecinoris  inflammatione,  facile 
potest  discerni  Pneumonia  ;  dolor  enim  in  hypo¬ 
chondrio  dextro  sedem  habet,  et  ingravescit  pre¬ 
mendo,  saepe  ad  summum  humeri  dextri  et  cla¬ 
viculam  usque  tendens;  atque  aegrotus  in  latus 
sinistrum  male  cubat ;  aeger  fere  plus  minusve  af¬ 
ficitur  singultu,  vomituque ;  sputum  deficit  quam- 

vis  urget  tussis :  faeces  albidae,  cum  subflavido  ocu¬ 
lorum  colore,  respiratio  haud  multum  affecta ; 
sunt  notae,  quae  adeo  frequenter,  huic  morbo  ad¬ 
sunt,  ut  nequeat  falli  medicus  expertus. 


PROGNOSIS. 


Est  magnum  periculum,  si  remedia  ab  initio 
apta,  non  fuerint  libere  exhibita.  Sin  autem 
tempestive  admota,  signorum  vehementia,  aetas, 
habitusque  aegri,  prognosin  temperabunt. 

Si  febris  maxime  aestuet,  atque  magna  jactatio¬ 
ne  stipata,  respiratio  difficilis,  et  non  exercenda 
nisi  corpore  erecto,  cor  crebrius  aut  languidius 

micet,  turgeant  cervicis  vasa,  livescat  vultus,  cum 

/ 

pulsu  exili  et  intermittente,  sputum  supprima¬ 
tur,  et  haud  excreatur  nisi  difficulter,  in  gutture 
strepens ;  erumpant  in  corpus  frigidi  sudores,  et 
extrema  frigescant  livescantque  ;  omnia  haec  sig¬ 
na  infaustissima  sunt.  Sin  autem  sanguinis  de- 

*  B 

tractio,  atque  alia  remedia  idonea  tempestive  ad¬ 
hibita,  valent  vires  morbi  diminuere,  quo  fit, 
quod  jam  dicta  symptomata  leniora  evadunt ; 
sublevantur  difficultas  spirandi,  tussis  atque  pec¬ 
toris  dolor ;  materia  excreata  est  copiosa,  crassa, 
et  subflavidi  aut  viridis  coloris,  vel  exiguis  san¬ 
guinis  striis  variata.  Praeterea,  si  eveniant  san¬ 
guinis  fluxus  e  naribus,  vel  lenis  diarrhoea,  aut 
urina  copiosa,  multum  sedimenti  lateritii  depo¬ 
nens,  atque  sudore  tepido  sponte  toto  aequaliter 
corpore  oriente ;  haec  debent  afferre  nobis,  spem 
exitus  felicis.  In  summa  senectute,  ubi  saevi¬ 
unt  symptomata,  atque  ubi  ob  debilitatem,  pro¬ 
pria  auxilia  adhibere  vix  sinunt,  semper  dan¬ 
da  est  prognosis  caute,  et  plerumque  infausta 
erit. 


SECTIO  CADAVERIS. 


Cavitate  thoracis  patefacta,  pleura  inflamma¬ 
ta,  densata,  et  opaca,  conspicitur ;  atque  inter 

pleuram  pulmonalem,  costalemque,  multis  in  lo¬ 
cis  adhaesiones  formantur.  Pulmones  inflamma¬ 
tionis  signa  manifesta,  saepe  ostendunt,  nunc  flo¬ 
ridi,  nunc  coloris  caryophylli ;  sanguinis  vel  lym¬ 
phae,  in  eorum  substantia,  effusiones  inveniuntur, 
quod  eos  subsidere  efficit,  quum  in  aquam  sint 
positi.  Aliquando  in  substantiam  jecinoris  haud 
dissimilem,  convertuntur.  Nonnunquam  in  pul¬ 
monibus  abscessus,  nunc  magni,  nunc  parvi,  re¬ 
perti  sunt ;  alio  tempore,  tantum  unus  permag¬ 
nus  pulmonis  locum  occupat ;  hi  aliquando  in  ra¬ 
mulos  asperae  arteriae,  aut  in  quoddam  cavorum 
thoracis,  aperturas  habent.  Etiam  in  substantia 
eorum  seri  collectiones,  vel  in  cavis  pericar¬ 
dii,  vel  bronchiorum,  pectorisque  deprehendun¬ 
tur. 


METHODUS  MEDENDI 


Successus  administrandi  medicamenta  in  hoc 
morbo  tempestiva  adhibitione  pendet,  atque  quo- 

niam  symptomata,  plerumque  multum  periculi 
indicant,  remedia  ei  pro  violentia  signorum  ac¬ 
commodare  oportet,  quandoquidem  frequentissi¬ 
me  adoritur  eos,  qui  florente  astate  gaudent,  nihil 
spem  nobis  subministrabit,  nisi  evacuationes  co¬ 
piosae.  Hoc  tribus  modis  nobis  licet  efficere ; 
primo ,  actionem  cordis  et  arteriarum  minuendo, 
sanguinis  detractione ;  secundo ,  alvum  ducendo 
pungantium  usu ;  tertio ,  secretionem  cuticularem 
eliciendo,  diaphoreticis  exhibitis. 

Vencesectio , — ubi  aegro  est  constitutio  robusta 
ac  plethorica,  atque  maxime  urgent  signa,  inni¬ 
tendum  solum  libera  detractione  sanguinis  ; 
quantitatem  detrahendam,  temperabunt  res  va¬ 
riae,  quamvis  plus  boni  expertum  erit,  sequi  unam 
amplam  exinanitionem  (ad  morbum  frangendum, 
ut  Gregorius  celeberrimus  in  praeclaris  ejus 
praelectionibus  dicere  solebat,)  quam  multas  mino¬ 
res.  Triginta ,  aut  quadraginta  unciae,  primum 
pleno  rivo,  sint  missae.  Multi  sanguinem  detra¬ 
here  solent  medici,  eo  usque  dolor  sit  allevatus  ; 

,  \ 

aut  donec  apparent  signa,  que  syncopen  appro- 

pinquare  monstrant.  Et  ab  hoc  tractandi  modo, 
multum  boni  profluxisse  vidi.  Repetenda  est 
venaesectio,  si  rursus  augescant  symptomata,  quan- 
quam  forsitan  in  minore  quantitate.  Quoties  ta¬ 
lis  missio  sanguinis  debet  repeti,  est  ordinandum, 
secundum  vires  aegri,  signorum  violentiam,  pru¬ 
dentiamque  medici ;  constat  enim  nullam  finem 
statuere  possumus,  nisi  aliquid  certi  in  conspectu 
habeamus.  Superficiem  coriaceam  albam  non 
possumus  aestimare  signum  certum  inflammationis 
praesentis,  nam  interdum  sanguine  sanorum  adest; 
sed  ejus  absentia  nequaquam  denunciat,  sangui¬ 
nem  non  eliciendum,  ubi  alia  signa  gravem  in- 

* 

flammationem  urgere  monstrant,  quandoquidem 
non  apparet  in  sanguine  semel  vel  etiam  bis  ex¬ 
tracto,  sed  tertia  vice  contra  detegitur.  Ubi  ha¬ 
bitus  aegri  talis  est,  qualis  generales  evacuationes 
prohibet,  hirudines  sunt  applicandae  aut  cucurbi¬ 
tulae  cruentae,  parti  affectae ;  haec  bona  sunt  ad¬ 
juvantia  quum  dolor  fixus  est,  ubique  tantum 
sanguinis  venaesectione  detrahi  nequit  quantum 
vehementia  symptomatum  postulat. 

Epispastica. — Proximum  locum  venaesectioni, 

procul  dubio  tenent  vesicatoria.  Post  primam 
vel  secundam  evacuationem,  admovendum  est  su¬ 
pra  sedem  doloris  emplastrum  meloes  vesicatorii 
amplum,  nam  plurimum  ad  morbum  resolvendum 
confert ;  non  solum  per  exinanitionem  agit,  sed 
inflammationem  partis  cui  impositum  excitando, 
vim  habet  internam  sublevandi :  plus  boni  oritur 
vesicatoriis  iteratis,  quam  ab  iisdem  ulceribus  con¬ 
servatis. 

Purgantia. — Multum  dissentiunt  medici  quoad 
purgantium  usum  hoc  in  morbo,  quia  duxerunt 
alvum  deplere,  raro  morbi  cursum  limitare  ten¬ 
dit  ;  attamen  ab  hoc  non  esse  penitus  negligenda 
opinor ;  constat  enim  in  principio  morbi,  quum 
recte  et  tempestive  adbibita ;  actionem  intestino¬ 
rum  excitando,  et  fluxum  ab  eorum  superficie  in¬ 
terna  augendo,  excitationem  vasorum  diminuere 
multum  adjuvant ;  hoc  consilio,  sales  medii  in 
magnis  (quamvis  magis  conveniunt  in  divisis) 
dosibus,  prae  omnibus  maxime  laudantur,  et  om¬ 
nia  generaliter  Refrigerantia  nominata,  praeferen¬ 
da  sunt.  Modus  quo  liaec  classis  putatur  prodes- 

se,  est,  quo  certius  vasa  exhalantia  primae  viae 
sunt  stimulata ;  sine  actionem  generalem  augen¬ 
do,  eo  plus  sanguinis  versus  partem  aortae  infe¬ 
riorem  vertitur ;  et  evacuationibus  iterum  ite- 
rumque  repetitis,  sanguinis  moles  minuitur,  hinc 
vasa  pulmonum  sanguinea  exonerantur.  Alia 
purgantia  in  usu  sunt,  ut  suhmurias  hydrargyri, 
convolvulus  j alapae,  cassia  senna,  &c.  Enemata 
emollientia  in  provecto  morbi  stadio  melius  re¬ 
spondent,  quia  alvum  ducunt,  nec  debilitatem 
aegri  inducendo. 

Diaphoretica. — In  morbi  initio,  medicamenta 
hujus  classis  summa  cura  sunt  adhibenda,  quia 
fere  magis  stimulant  systema ;  ubi  libere  deple¬ 
tum  fuit  corpus,  perspirationem  lenem  elicere  ex¬ 
optandam  est ;  ardorem  cutis  allevare,  capitis 
dolorem  amovere,  sitim  sistere,  pulsum  moderare, 
et  omnia  signa  tolerare,  saepe  efficit  diaphoresis. 
Hoc  consilio,  haec  solummodo  eligenda  quae  mor¬ 
bo  melius  conveniunt ;  administrantur  optime 
forma  aquae  acetatis  ammoniae ;  haustus  ex  carbo- 
nate  sodae  et  acido  ci trico  confecta,  jam  efferves- 

centis ;  vel  tartritis  antimonii ;  quod  ultimum 
exiguis  in  dosibus  (vomitum  evitandi  causa) 
nauseam  excitat,  et  sputum  maxime  promo¬ 
vet. 

Diluentia  quoque  usurpata,  utilissima  sunt  re¬ 
media  ;  horum,  decoctum  hordei,  avenae,  aut  lini ; 
aqua  pura  etiam  acidis  plantarum  imbuta,  aut 
supertartrite  potassse  acidulata,  praecipue  in  usu 
sunt. 


Expectorantia. — Ad  liberam  expectoratio- 
nem  promovendam,  utimur  inhalationibus  aquae 
tepidae,  vel  aquae  aceto  commistae  :  medicamen¬ 
tum  hujus  classis  quod  hodie  in  usu  est,  sta¬ 
tuere  possim  Scillam  maritimam,  a  multis  mul¬ 
tum  laudatur ;  sed  ejus  effectus  potius  ancipites 
sunt. 

Demulcentia. — Oleosa  olim  maxime  usurpata, 
et  laudata  fuerunt,  ut  emulsio  spermatis  ceti, 
olei,  &c.  Sed  nunc  penitus  neglecta ;  quia  alia 
magis  commoda  sunt ;  ut  gummi  Acaciae  Arabicae, 
et  similia  ;  at  haec  ventriculum  onerant.  Donec 


DE  PNEUMONIA. 


17 


morbus  jam  progressus  est,  valde  nocivum  est 
opium,  quia  corpus  stimulat,  et  sputum  restingue¬ 
re  tendit ;  attamen  ubi  post  evacuationes  ido¬ 
neas,  febris  et  spirandi  difficultas  decreverint ; 
quum  tussis  jam  graviter  vexat,  nec  aegrum  dor¬ 
mire  sinit,  tum  opio  uti  necesse  est ;  tunc  felici¬ 
ter  exhibetur,  forma  tincturae  opii  camphoratae, 
nocte,  vel  diaphoreticis  conjunctum,  ut  solutione 
tartritis,  vel  vini  antimonii  in  dies.  Ubi  morbus 
obstinatus  perstat,  tardeque  remediis  concedit, 
aut  indicia  effusionis  sese  ostendunt,  exhibeamus 
submuriatem  Hydrargyri,  vel  per  se,  vel  opio 
conjunctum,  in  repetitis  dosibus,  ut  quamprimum 
propria  sui  signa  in  corpore  ostendat.  Hoc  mor¬ 
bi  stadio  pariter  usurpatur  digitalis,  vel  forma 
pulveris,  vel  tincturae,  nec  negandum  est  variis  ex¬ 
emplis  multo  eheu !  in  plurimis  sine  ullo  bene¬ 
ficio. 

Dum  evacuationibus  utimur,  ad  urgentem  in¬ 
flammationem  debellandum,  regimen  antiphlogis- 
ticum  stricte  observandum  est ;  et  omnia  quae  ac¬ 
tionem  cordis  excitent,  ut  liquores  spirituosi,  &c. 
ab  adstantibus  sedulo  sunt  evitanda.  Calorem 

*  C 


DE  PNEUMONIA. 


18 

cubiculi  quo  aeger  dormit,  temperare  inventum 
est,  plurimis  casibus  multum  proficisse ;  temperies 
est  ministranda,  quod  gradum  Fahrenheitii 
sexagesimum  non  superest ;  cibus  blandus,  tenuis- 
que  aegro  maxime  convenit,  ut  farinacia,  sorbitio¬ 
nes,  &c. ;  et  fruges  maturae,  ac  subacidae,  valde 
gratae  sunt,  nam  febrem  tollunt,  sitimque  restin¬ 
guunt.  Sed  diaeta  diligenter  est  mutanda,  dum 
ad  valetudinem  progreditur  aegrotus. 

Tametsi  in  Pneumonia  fere  adest  synocha,  ni¬ 
hilominus  haud  raro  typhus  comitatur,  praecipue 
si  aegrotantes  locos  paludosos  habitent,  vel  mias- 
mati  eorum  objiciantur,  eodem  tempore  quo  pa¬ 
tent  causis  quae  Pneumoniam  inducant.  Haec 
species  morbi  Peripneumoniam  Typhoideam  Sau- 
yagesii  constituit ;  et  remediis  similibus  est  de¬ 
bellanda,  quibus  ordinariis  statibus  tractatur 
morbus,  praeter  evacuationes  generales ;  quae  sunt 
limitandae,  secundum  signorum  violentiam  et  me¬ 
dici  observationem. 


FINIS, 


